CELEX: 32021D1990
Language: et
Date: 2021-11-15 00:00:00
Title: Nõukogu otsus (ÜVJP) 2021/1990, 15. november 2021, millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes

16.11.2021   
               
               
                  ET
               
               
                  Euroopa Liidu Teataja
               
               
                  L 405/10
               
            
         NÕUKOGU OTSUS (ÜVJP) 2021/1990,
         15. november 2021,
         millega muudetakse otsust 2012/642/ÜVJP, mis käsitleb piiravaid meetmeid seoses olukorraga Valgevenes
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artiklit 29,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 15. oktoobril 2012 vastu otsuse 2012/642/ÜVJP, (1) mis käsitleb Valgevene vastu suunatud piiravaid meetmeid.
                  
               
                     (2)
                  
                  
                     Euroopa Ülemkogu võttis 21.-22. oktoobril 2021 vastu järeldused, milles ta teatas, et ta ei aktsepteeri kolmandate riikide katseid kasutada rändajaid ära poliitilistel eesmärkidel, mõistis hukka kõik hübriidrünnakud ELi piiridel ning kinnitas, et reageerib neile asjakohaselt. Euroopa Ülemkogu rõhutas, et EL avaldab jätkuvalt vastupanu käimasolevale Valgevene režiimi poolt käivitatud hübriidrünnakule, sealhulgas kehtestades viivitamata ja kooskõlas oma järkjärgulise lähenemisviisiga täiendavaid piiravaid meetmeid isikute ja juriidiliste üksuste suhtes.
                  
               
                     (3)
                  
                  
                     Olukorra tõsidust arvesse võttes leiab nõukogu, et otsuses 2012/642/ÜVJP sätestatud loetellu kandmise kriteeriume tuleks muuta, et oleks võimalik kohaldada sihipäraseid piiravaid meetmeid nende füüsiliste või juriidiliste isikute, üksuste või asutuste suhtes, kes korraldavad sellist Lukašenka režiimi tegevust või aitavad kaasa sellisele tegevusele, millega hõlbustatakse liidu välispiiride ebaseaduslikku ületamist või keelatud kaupade üleandmist ja piirangutega kaupade, kaasa arvatud ohtlike kaupade, ebaseaduslikku üleandmist liikmesriigi territooriumile.
                  
               
                     (4)
                  
                  
                     Otsust 2012/642/ÜVJP tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2012/642/ÜVJP muudetakse järgmiselt.
            
                        1)
                     
                     
                        Artikli 3 lõige 1 asendatakse järgmisega:
                        
                           „1.   Liikmesriigid võtavad vajalikud meetmed, et nende territooriumile ei saaks siseneda ega seda läbida lisas loetletud isikud, kes:
                           
                                       a)
                                    
                                    
                                       vastutavad inimõiguste raskete rikkumiste või kodanikuühiskonna ja demokraatliku opositsiooni tagakiusamise eest või kelle tegevus kahjustab tõsiselt demokraatiat või õigusriigi põhimõtete austamist Valgevenes, ning mis tahes nendega seotud isikud;
                                    
                                 
                                       b)
                                    
                                    
                                       saavad kasu Lukašenka režiimist või toetavad seda või
                                    
                                 
                                       c)
                                    
                                    
                                       korraldavad sellist Lukašenka režiimi tegevust või aitavad kaasa sellisele tegevusele, millega hõlbustatakse:
                                       
                                                   i)
                                                
                                                
                                                   liidu välispiiride ebaseaduslikku ületamist või
                                                
                                             
                                                   ii)
                                                
                                                
                                                   keelatud kaupade üleandmist ja piirangutega kaupade, kaasa arvatud ohtlike kaupade, ebaseaduslikku üleandmist liikmesriigi territooriumile.“
                                                
                                             
                                 
                     
                  
                        2)
                     
                     
                        Artikli 4 lõige 1 asendatakse järgmisega:
                        
                           „1.   Külmutatakse kõik rahalised vahendid ja majandusressursid, mida omavad, valdavad või kontrollivad lisas loetletud isikud, üksused või asutused, kes vastavad mis tahes järgmisele kriteeriumile:
                           
                                       a)
                                    
                                    
                                       isikud, üksused või asutused, kes vastutavad inimõiguste raskete rikkumiste või kodanikuühiskonna ja demokraatliku opositsiooni tagakiusamise eest või kelle tegevus kahjustab tõsiselt demokraatiat või õigusriigi põhimõtete austamist Valgevenes, ning mis tahes nende isikute, üksuste või asutustega seotud füüsilised või juriidilised isikud, üksused või asutused;
                                    
                                 
                                       b)
                                    
                                    
                                       füüsilised või juriidilised isikud, üksused või asutused, kes saavad kasu Lukašenka režiimist või toetavad seda;
                                    
                                 
                                       c)
                                    
                                    
                                       füüsilised või juriidilised isikud, üksused või asutused, kes korraldavad sellist Lukašenka režiimi tegevust või aitavad kaasa sellisele tegevusele, millega hõlbustatakse:
                                       
                                                   i)
                                                
                                                
                                                   liidu välispiiride ebaseaduslikku ületamist;
                                                
                                             
                                                   ii)
                                                
                                                
                                                   keelatud kaupade üleandmist ja piirangutega kaupade, kaasa arvatud ohtlike kaupade, ebaseaduslikku üleandmist liikmesriigi territooriumile;
                                                
                                             
                                 
                                       d)
                                    
                                    
                                       punktis a, b või c osutatud isikute, üksuste või asutuste omandis või kontrolli all olevad juriidilised isikud, üksused või asutused.“
                                    
                                 
                     
                  
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 15. november 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 15. oktoobri 2012. aasta otsus 2012/642/ÜVJP, mis käsitleb piiravaid meetmeid seoses olukorraga Valgevenes (ELT L 285, 17.10.2012, lk 1).